איש משפחה
דמויות ומדבבים > צוות המדבבים

סת' מקפרלן נותן את קולו לארבע הדמויות הראשיות של הסדרה: פיטר גריפין, בריאן גריפין, סטואי גריפין וגלן קוואגמייר. מקפרלן בחר לדבב דמויות אלו בעצמו בהאמינו כי דבר זה יקל להציג את הקולות שהוא האמין שצריכים להיות לדמויות אותן הגה, מאשר שמישהו אחר ינסה זאת. מקפרלן קיבל השראה לקולו של פיטר מאיש אבטחה אותו שמע במקרה מדבר כאשר ניגש לבית הספר לעיצוב ברוד איילנד. קולו של סטואי מבוסס על קולו של השחקן האנגלי רקס הריסון, ובמיוחד על הופעתו בסרט המחזמר "גבירתי הנאווה" משנת 1964. קולו של גלן קוואגמייר מבוסס על קרייני פרסומות ישנות. מקפרלן משתמש בקולו הרגיל כאשר הוא מדבב את בריאן. מקפרלן מדבב דמויות חוזרות וחד-פעמיות נוספות, ובהן מגיש החדשות טום טאקר ואביה של לויס, קרטר פיודרשמידט.
אלכס בורסטיין מדבבת את לויס גריפין, כתבת השטח האסיאתית טרישה טאקאנאווה, לורטה בראון, ואת אמה של לויס, ברברה פיודרשמידט. בורסטיין נתבקשה לתרום את קולה כאשר עבדה בתוכנית MadTV. באותו הזמן, גם שיחקה במופע בימתי בלוס אנג'לס, בו שיחקה אמא ג'ינג'ית שאת קולה ביססה על אחד מדודניותיה.
סת' גרין מדבב בעיקר את כריס גריפין ואת ניל גולדמן, בנו של הרוקח הלומד באותה כיתה של מג. גרין ציין שניסה לחקות את דמותו של "באפלו ביל" מהמותחן שתיקת הכבשים בזמן האודישן שלו.
את קולה של מג דיבבה תחילה לייסי שאבר (במספר פרקים מצומצם בתחילת הסדרה) ולאחר מכן מילה קוניס. לייסי עזבה עקב התנגשות עם תפקידה בסדרה "שולחן לחמישה" ועם חובותיה ללימודים. קוניס נתנה אודישן, ולאחר כמה ליטושים, מקפרלן שכר אותה לתפקיד.
מייק הנרי מדבב את קליבלנד בראון, את הרברט הזקן הפדופיל ואת קונסואלה עוזרת הבית ההיספנית וגם דמויות משניות נוספות כמו ברוס, והאיש החירש-המשומן. הנרי פגש את מקפרלן בבית הספר לעיצוב של רוד איילנד ונשאר עמו בקשר לאחר שסיימו את לימודיהם. לאחר מספר שנים, ביקש ממנו מקפרלן להיות חלק מהסדרה; הנרי הסכים והצטרף ככותב וכמדבב. תחילה ניתן לו קרדיט כאורח בסדרה, אך בעונה החמישית ניתן לו קרדיט כחלק מהצוות המשתתפים הראשי.
| צוות המדבבים והדמויות העיקריות |
| --- | --- | --- | --- | --- | --- |

| סת' מקפרלן | אלכס בורסטיין | סת' גרין | מילה קוניס | מייק הנרי |  |
| פיטר גריפין, סטואי גריפין, בריאן גריפין, גלן קווגמייר, טום טאקר, קול-איד מן, ד"ר הרטמן, קארטר פיודרשמיט, שיימוס, קווין סוונסון | לוֹיִס גריפין, לורטה בראון, ברברה פיודרשמיט, טרישה טאקאנאווה | כריס גריפין, הקוף המרושע, בנו של בריאן, ניל גולדמן | מג גריפין | קליבלנד בראון (עונות 1–19), הרברט, קונסוולה |  |
מדבבים אשר מופיעים בצורה סדירה בפרקים כוללים את פטריק וורבורטון (ג'ו סוונסון), אדם וסט (ראש העירייה אדם וסט); ג'ניפר טילי (בוני סוונסון), ג'ון ג. ברנאן (מורט גולדמן הרוקח והוראס הברמן), קרלוס אלאזראקי (ג'ונתן וויד, הבוס הראשון של פיטר), אדם קרולה (מלאך המוות, למעט הפרק הראשון בו הופיעה דמות זו, ואז דיבב אותה נורם מקדונלד), לורי אלאן (דיאן סימונס השדרית) ופיל לה-מאר (אולי ויליאמס והשופט). מדבבים נוספים אשר הופיעו בפרקים רבים הם בוץ' הרטמן ודני סמית' (התרנגול הענקי).
בפרקים רבים מופיעות דמויות באופן חד-פעמי (לעיתים מעט יותר), רובן מוכרות שמדבבים אותם אותן אנשים במציאות. מנעד המדבבים הללו נע בין שחקנים, ספורטאים, סופרים, זמרים ולהקות, מוזיקאים ומדענים. הראשונה שעשתה זאת בפרק הרביעי הייתה לזלי אוגאמז. כל צוות "מסע בין כוכבים: הדור הבא" הופיע בפרק בעונה השביעית שכלל את פטריק סטיוארט, ג'ונתן פרייקס, ברנט ספיינר, לוואר ברטון, גייטס מק'פאדן, מייקל דורן, ויל ויטון, מרינה סירטיס, ואפילו דניז קרוסבי (טאשה יאר מהעונה הראשונה). סטיוארט נתן את קולו בעוד מספר פרקים כבן דמותו בסדרה "אבא אמריקאי", ראש המדור בולוקס, וכן גם כקול מחשבתה של סוזי סוונסון, בתו הפעוטה של ג'ו, ועוד מספר דמויות חד פעמיות במספר פרקים.
ביוני 2020, בעקבות מחאות ג'ורג' פלויד שפרצו בארצות הברית שהובילה להפגנת מחאה כלל-ארצית בנוגע לגזענות לבנים נגד שחורים – נודע כי מייק הנרי נאלץ לפרוש מדיבוב  דמותו העיקרית קליבלנד בראון לאחר 19 עונותיה הראשונות של הסדרה – וכי עריף זאהיר (אנ') יחליפו בדיבוב הדמות מעונתה ה-20 והלאה.